Na temelju članka 15. stavak 2. Zakona o javnoj nabavi (NN 120/16, 114/22 i 48/26) i članka 47. Statuta Dječjeg vrtića Kockica Lipik, KLASA: 601-02/13-01/42, UR.BROJ: 2162-02/01-02-13/01, Upravno vijeće Dječjeg vrtića Kockica Lipik na ___ sjednici održanoj dana ______________ 2026. godine donosi
Pravilnik o provedbi postupaka jednostavne nabave
 u Dječjem vrtiću Kockica Lipik

OPĆE ODREDBE
Članak 1.
(1) U svrhu zakonitog, ekonomičnog, namjenskog i svrhovitog trošenja proračunskih sredstava, ovim se Pravilnikom o provedbi postupaka jednostavne nabave u Dječjem vrtiću Kockica Lipik (u daljnjem tekstu: Pravilnik) propisuju pravila, uvjeti i postupak pripreme, provedbe i ugovaranja nabave roba i usluga, te provedbe projektnih natječaja procijenjene vrijednosti manje od 50.000,00 eura bez PDV-a, odnosno nabava radova procijenjene vrijednosti manje od 100.000,00 eura bez PDV-a (u daljnjem tekstu: jednostavna nabava) za koje sukladno odredbama Zakona o javnoj nabavi (u daljnjem tekstu: Zakon) ne postoji obveza provedbe postupka javne nabave.
(2) Postupci jednostavne nabave moraju biti usklađeni s Planom nabave Dječjeg vrtića Kockica Lipik (u daljnjem tekstu: Naručitelj), izuzev predmeta nabave procijenjene vrijednosti manje od 5.000,00 eura bez PDV-a.
(3) U provedbi postupaka nabave roba, radova i/ili usluga te provedbi projektnih natječaja osim ovog Pravilnika, obvezno se primjenjuju i drugi važeći zakonski i podzakonski akti, kao i interni akti, a koji se odnose na pojedini predmet nabave.
(4) Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.
Članak 2.

(1) Prilikom provođenja postupaka jednostavne nabave prema ovom Pravilniku, Naručitelj je obvezan u odnosu na sve gospodarske subjekte poštovati temeljna načela utvrđena propisom kojim se uređuje područje javne nabave.
(2) Vrijednost nabave ne smije se dijeliti s ciljem izbjegavanja primjene Zakona ili ovog Pravilnika, 
(3) Postupanje protivno stavku 3. ovog članka smatra se prekršajem u smislu Zakona.

Članak 3.

(1) Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupcima nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima u skladu s odredbama propisa koji uređuje područje javne nabave.
(2) Sukobom interesa smatraju se odnosi Naručitelja i gospodarskih subjekata predviđeni odredbama Zakona. 
(3) Predstavnici naručitelja te ovlaštene osobe Naručitelja koje sudjeluju u pripremi i provedbi postupka jednostavne nabave dužni su potpisati izjavu o postojanju ili nepostojanju sukoba interesa te je bez odgađanja ažurirati ukoliko nastupe promjene.
(4) Naručitelj je obvezan na temelju izjava iz stavka 3. ovog članka na svojim internetskim stranicama objaviti popis gospodarskih subjekata s kojim je predstavnik Naručitelja ili s njim povezane osobe prema odredbama Zakona u sukobu interesa ili obavijest da takvi subjekti ne postoje.
(5) U slučaju saznanja o postojanju sukoba interesa, predstavnik Naručitelja odnosno ovlaštena osoba Naručitelja obvezna je odmah, a najkasnije dan nakon saznanja o postojanju sukoba interesa, izuzeti se iz provedbe postupka nabave i o tome obavijestiti ravnatelja Naručitelja koji postupa sukladno odredbi  Zakona.
Članak 4.

(1) Izračunavanje procijenjene vrijednosti nabave temelji se na ukupnom iznosu, bez poreza na dodanu vrijednost (PDV), uključujući sve opcije i moguća obnavljanja ugovora.
(2) Procijenjena vrijednost nabave mora biti valjano određena u trenutku početka postupka jednostavne nabave.
(3) Način izračunavanja procijenjene vrijednosti nabave ne smije se dijeliti s namjerom izbjegavanja primjene odredaba Zakona koja vrijede prema procijenjenoj vrijednosti.
(4) Naručitelj je obvezan u pozivu za dostavu ponuda za jednostavnu nabavu navesti procijenjenu vrijednost nabave.

Članak 5.

(1) Postupak jednostavne nabave pokreće se pod uvjetom da su planirana i osigurana financijska sredstva za predmet nabave.
(2) Ukoliko se potražuju sredstva od Osnivača za nabavu roba, radova ili usluga potrebno je prije početka samog postupka ishoditi suglasnost od istog.
(3) Ukoliko se tijekom kalendarske godine ukaže potreba za nabavom dodatnih roba/usluga/radova uslijed koje bi se povećala njihova procijenjena vrijednost na način da prelaze u višu kategoriju jednostavne nabave ili u kategoriju za koju je potrebno provesti postupak javne nabave, Naručitelj će za takve dodatne vrijednosti provesti odgovarajući postupak nabave.

Članak 6.

(1) U Plan nabave i Registar ugovora unose se oni predmeti nabave čija je procijenjena vrijednost jednaka ili veća od 5.000,00 eura bez PDV-a.
(2) Naručitelj je obvezan ažurno voditi Registar sklopljenih ugovora o nabavi i okvirnih sporazuma u Elektroničkom oglasniku javne nabave Republike Hrvatske (u daljnjem tekstu: EOJN RH) sukladno odredbama Zakona.
(3) Plan nabave i sve njegove izmjene i dopune obavezno se unose u EOJN RH. 

PROVEDBA POSTUPAKA JEDNOSTAVNE NABAVE

Članak 7.

1. Provođenje postupaka jednostavne nabave – procijenjene vrijednosti jednake ili manje od 15.000,00 eura bez PDV-a

(1) Jednostavna nabava za predmete nabave procijenjene vrijednosti jednake ili manje od 15.000,00 eura provodi se u pravilu izravnim ugovaranjem s gospodarskim subjektom na način da se odabere isporučitelj/izvršitelj po vlastitom izboru te izradi narudžbenica ili sklopi ugovor.
(2) Narudžbenicu ili ugovor potpisuje ravnatelj Naručitelja u skladu s odredbama Statuta.
(3) Narudžbenica obavezno sadrži podatke o: izdavatelju narudžbenice, vrsti roba, radova ili usluga koje se nabavljaju uz detaljnu specifikaciju jedinica mjere, količinu, jedinične cijene, ukupnu cijenu, rok pružanja usluge, isporuke robe ili izvođenja radova, načinu i roku plaćanja, gospodarskom subjektu – dobavljaču.
(4) Prilikom provođenja postupka jednostavne nabave iz stavka 1. ovog članka treba uzeti u obzir mogućnost primjene elektroničkih sredstava komunikacije.

Članak 8.

2. Provođenje postupaka jednostavne nabave – procijenjene vrijednosti veće od 15.000,00 eura do 25.000,00 eura bez PDV-a za robe i usluge odnosno do 45.000,00 eura bez PDV-a za radove

(1) U postupcima jednostavne nabave procijenjene vrijednosti nabave veće od 15.000,00 eura do 25.000,00 eura bez PDV-a eura za robe i usluge odnosno do 45.000,00 eura bez PDV-a za radove provode se putem modula jednostavne nabave EOJN RH i to slanjem poziva jednom gospodarskom subjektu ili više njih  prema odabiru Naručitelja, a može i javnom objavom u modulu jednostavne nabave EOJN RH.
(2) Postupak jednostavne nabave započinje Odlukom o imenovanju povjerenstva za pojedini postupak jednostavne nabave koju donosi ravnatelj Naručitelja.
(3) Pripremu i provedbu provodi povjerenstvo iz stavka 2. ovog članka.

Članak 9.

3. Provođenje postupaka jednostavne nabave – procijenjene vrijednosti veće od 25.000,00, a manje od 50.000,00 eura bez PDV-a eura za robe, usluge te radova vrijednosti veće od 45.000,00 eura bez PDV-a, a manje od 100.000,00 eura bez PDV-a 

(1) Postupci jednostavne nabave za predmete nabave čija je procijenjena vrijednost veća od 25.000,00 eura bez PDV-a, a manja od 50.000,00 eura bez PDV-a za robu i usluge, te za radove vrijednosti veće od 45.000,00 eura bez PDV-a, a manje od 100.000,00 eura bez PDV-a provode se obvezno javnom objavom poziva u modulu jednostavne nabave EOJN RH.
(2) Iznimno od stavka 1. ovog članka Naručitelj provodi postupak putem modula jednostavne nabave EOJN RH bez obveze javne objave poziva na dostavu ponuda u sljedećim slučajevima:
a) ako nije podnesena nijedna ponuda ili nijedna valjana ponuda u prethodnom provedenom postupku jednostavne nabave, pod uvjetom da početni ugovorni uvjeti i nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt i to:
   - ako je predmet nabave stvaranje ili stjecanje jedinstvenog umjetničkog djela ili umjetničke izvedbe
   - ako iz tehničkih razloga predmet nabave može isporučiti samo određeni gospodarski subjekt ili
   - ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
(3) Razlozi za primjenu ovih iznimki  iz stavka 2. ovog članka navode se i obrazlažu u objavi u modulu jednostavne nabave EOJN RH.
(4) Primjena iznimke ne smije za cilj imati izbjegavanje javne objave, ograničavanje tržišnog natjecanja ili pogodovanje određenom subjektu.

Članak 10.

(1) Minimalni rok za pokretanje nabave je 30 dana prije isteka prethodnih ugovora za nabavu roba, usluga i nabavu radova.
(2) Uvjet za pokretanje postupka su planirana financijska sredstva u financijskom planu Naručitelja za godinu u kojoj obveze za ugovoreni predmet nabave dospijevaju na naplatu.

POVJERENTSVO ZA PROVEDBU POSTUPAKA JEDNOSTAVNE NABAVE 

Članak 11.

(1) Postupak jednostavne nabave čija je procijenjena vrijednost nabave veća od 15.000,00 eura bez PDV-a provode predstavnici Naručitelja koje Odlukom o imenovanju povjerenstva za pripremu i provedbu pojedinog jednostavne postupka nabave imenuje ravnatelj Naručitelja.
(2) Odlukom iz stavka 1. ovog članka ravnatelj Naručitelja imenuje u povjerenstvo najmanje tri osobe za pripremu i provedbu postupka jednostavne nabave.
(3) Zadaće povjerenstva su priprema i provođenje postupka jednostavne nabave, pregled i ocjena ponuda, izrada zapisnika o pregledu, ocjeni i rangiranju ponuda prema kriteriju za odabir ponude s prijedlogom za odabir ponude ili poništenje postupka.
(4) Članovi Povjerenstva ne moraju biti zaposlenici Naručitelja ukoliko su znanja i vještine koje te osobe posjeduju od utjecaja za pripremu i provođenje pojedinog postupka jednostavne nabave.

SADRŽAJ POZIVA ZA DOSTAVU PONUDA ZA JEDNOSTAVNU NABAVU

Članak 12.

(1) Postupak jednostavne nabave pokreće se slanjem Poziva za dostavu ponuda.
(2) Poziv za dostavu ponude minimalno sadrži:
· naziv i podatke o Naručitelju,
· opis predmeta nabave,
· procijenjenu vrijednost nabave,
· tehničke specifikacije
· kriterij za odabir nabave,
· uvjete i zahtjeve koje ponuditelji trebaju ispuniti (ako se traže),
· rok za dostavu ponude (datum i vrijeme),
· način dostave ponude,
· rok izvršenja ugovora,
· kontakt osobu, broj telefona i adresu elektroničke pošte,
· druge potrebne podatke po ocjeni Naručitelja.
(3) Naručitelj može odrediti i druge uvjete i zahtjeve, ovisno o predmetu nabave.

Članak 13.

(1) Naručitelj u pozivu za dostavu ponude određuje uvjete pravne i poslovne sposobnosti koje ponuditelj mora dokazati kao i načine dokazivanja, te razloge isključenja ponuditelja.
(2) Naručitelj u pozivu za dostavu ponuda može odrediti uvjete financijske sposobnosti te tražiti jamstva (jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku i/ili jamstvo o osiguranju za pokriće odgovornosti iz djelatnosti), ovisno o složenosti predmeta nabave i procijenjenoj vrijednosti, koje ponuditelj dokazuje s jednim ili više dokumenata kao i načine dokazivanja.
(3) Naručitelj u pozivu za dostavu ponuda može odrediti uvjete tehničke i stručne sposobnosti koje ponuditelj dokazuje s jednim ili više dokaza kao i načine dokazivanja.
(4) U pozivu za dostavu ponude Naručitelj će gospodarskom subjektu dostaviti troškovnik, ponudbeni list, popis roba ili usluga ili bilo koji drugi dokument potreban radi olakšavanja komunikacije s gospodarskim subjektima.
(5) Gospodarski subjekti se kod izrade ponude moraju pridržavati uvjeta koje je odredio Naručitelj, ali mogu zatražiti pojašnjenje/dopunu/izmjenu poziva na dostavu ponude, upozoriti Naručitelja na pogrešku ili ako nekim zahtjevima nije moguće udovoljiti uslijed objektivnih okolnosti (promjena zakonske regulative, stanje na tržištu i sl.)
(6) U slučaju iz stavka 5. ovog članka Naručitelj može dati odgovor i/ili izmijeniti poziv na dostavu ponuda ili poništiti postupak nabave.
(7) Ponuda se dostavlja na ponudbenom listu i troškovniku, koje je potrebno ispuniti i potpisati od strane ovlaštene osobe ponuditelja.
(8) Ponude se dostavljaju na način i u roku kako je navedeno u Pozivu za dostavu ponudu.

NAČIN I ROK DOSTAVE PONUDE
Članak 14.

(1) Način i rok dostave ponuda određuje se u Pozivu za dostavu ponuda.
(2) Rok za dostavu ponuda ne može biti kraći od pet radnih dana od dana upućivanja Poziva na dostavu ponuda odabranim gospodarskom subjektu odnosno od dana javne objave EOJN RH.
(3) Sva komunikacija između gospodarskih subjekata i Naručitelja odvija se na način propisan u Pozivu za dostavu ponuda.
(4) U roku za dostavu ponude ponuditelj može svoju ponudu izmijeniti, nadopuniti ili od nje odustati.
(5) Na zahtjev Naručitelja ponuditelj može produžiti rok valjanosti svoje ponude.
(6) Sve dokumente koje Naručitelj zahtijeva u skladu s ovim Pravilnikom ponuditelji mogu dostaviti u neovjerenoj preslici, a izabrani ponuditelj je u obvezi dostaviti originale na uvid ukoliko to Naručitelj zatraži.

KRITERIJ ZA ODABIR PONUDE

Članak 15.

(1) Kriterij za odabir ponude mogu biti najniža cijena ili ekonomski najpovoljnija ponuda.
(2) U pozivu na dostavu ponuda naručitelj će naznačiti kriterij za odabir ponude.
(3) Ukoliko je kriterij odabira ekonomski najpovoljnija ponuda, osim kriterija cijene koriste se dodatni kriteriji temeljem kojih će se ponuda bodovati (primjerice kvaliteta, tehničke prednosti, estetske i funkcionalne osobine, rok garancije, operativni troškovi, ekonomičnost, ekološke osobine, rok isporuke, rok izvršenja, jamstveni rok i druge kriterije) te način njihova bodovanja.
(4) Kriteriji za odabir moraju biti povezani s predmetom nabave, objektivni i ne smiju biti diskriminirajući.
(5) U postupcima jednostavne nabave koje provodi Naručitelj za odabir ponude dovoljna je samo jedna pristigla ponuda ukoliko udovoljava svim traženim uvjetima i zahtjevima iz Poziva na dostavu ponuda.
(6) Naručitelj može prihvatiti ponudu čija je cijena veća od procijenjen vrijednosti nabave ako za tu nabavu osigura financijska sredstva.
(7) Ako financijska sredstva nisu osigurana, Naručitelj će odbiti takvu ponudu ili poništiti postupak jednostavne nabave.

ZAPRIMANJE, OTVARANJE, PREGLED I OCJENA PONUDA

Članak 16.

(1) Ponude se zaprimaju u roku za dostavu ponuda, a otvaraju se nakon isteka roka za dostavu ponuda.
(2) Ponude koje nisu prispjele u roku i na način propisan Pozivom za dostavu ponuda ne uzimaju se u razmatranje.
(3) Otvaranje ponuda nije javno.
(4) Ponude se pregledavaju i ocjenjuju na temelju uvjeta i zahtjeva iz Poziva na dostavu ponuda.
(5) O otvaranju, pregledu i odabiru ponuda Povjerenstvo sastavlja Zapisnik o pregledu i ocijeni ponuda kojeg potpisuju članovi povjerenstva.
(6) Ponude koje udovoljavaju svim traženim zahtjevima koje je propisao Naručitelj, rangiraju se prema kriteriju za odabir, a najbolje ocijenjena ponuda odabire se za ugovaranje.
(7) Ako u dostavljenim ponudama postoje manja odstupanja od zahtjeva koje je propisao Naručitelj, povjerenstvo može zatražiti od ponuditelja da dostavi očitovanje o izmjeni ponude u tom dijelu, na način kako je zahtijevao Naručitelj.
(8) Ako ponuditelj u ostavljenom roku ne dostavi očitovanje ili odbije izmijeniti ponudu, Naručitelj će ponudu tog ponuditelja ocijeniti nevažećom i ista se neće dalje razmatrati.
(9) Izmjene i dopune ponude ne smiju se odnositi na nuđene jedinične cijene niti rezultirati izmjenom rezultata vrednovanja ponuda prema kriteriju za odabir najpovoljnije ponude.
(10) Ako ponuditelj ne dostavi svu traženu dokumentaciju Naručitelj ga može pozvati da upotpuni dokumente ili dostavi dokumente koje nije dostavio (osim troškovnika i dokumentacije koja se odnosi na vrednovanje ponude prema kriterijima ekonomski najpovoljnije ponude).
(11) Ukoliko su pojedini dokumenti ili dijelovi ponude nečitki ili nejasni, od ponuditelja se može zatražiti da dostavi pojašnjenje.
(12) U slučaju utvrđene računske pogreške od ponuditelja će se zatražiti da prihvati ispravak.
(13) U slučaju da ponuditelj ne prihvati ispravak računske pogreške ili ne pojasni/upotpuni ponudu, ista će biti odbijena.
(14) Iz zapisnika moraju biti vidljivi svi elementi koji su utjecali na ocjenu ponuda i prijedlog za odabir odnosno poništenje postupka.
(15) Pregled i ocjena ponuda tajni su do donošenja odluke Naručitelja.

Članak 17.

(1) Nepravilna ponuda je ponuda koja nije sukladna pozivu za dostavu ponuda ili je Naručitelj utvrdio da je cijena ponude izrazito niska ili se radi o ponudi ponuditelja koji nije prihvatio ispravak računske pogreške ili nije pojasnio/upotpunio ponudu.
(2) Neprihvatljiva ponuda je ponuda čija cijena prelazi planirana odnosno osigurana novčana sredstva Naručitelja za nabavu ili ponuda ponuditelja koji ne ispunjava kriterije za kvalitativan odabir.
(3) Neprikladna ponuda je ponuda koja u cijelosti ne odgovara potrebama Naručitelja prema opisu predmeta nabave i tehničkim specifikacijama i bez značajnih izmjena ne može zadovoljiti potrebe i zahtjeve iz poziva za dostavu ponuda.

ODABIR PONUDE ILI PONIŠTENJE POSTUPKA JEDNOSTAVNE NABAVE

Članak 18.

(1) U postupku jednostavne nabave donosi se Odluka o odabiru ili Odluka o poništenju postupka.
(2) Odluku iz stavka 1. ovog članka donosi ravnatelj ili Upravno vijeće u skladu s odredbama Statuta Dječjeg vrtića Kockica Lipik, a na temelju prijedloga povjerenstva.
(3) Za odabir je dovoljna jedna valjana ponuda.
(4) Naručitelj će poništiti postupak jednostavne  nabave:
· ako nije pristigla nijedna ponuda ili
· ako nakon odbijanja ponuda ne preostane nijedna valjana ponuda
· ako odabrani ponuditelj odustane od ponude, a nije preostala nijedna ponuda koja udovoljava uvjetima i zahtjevima iz poziva na dostavu ponude
· ako je cijena najpovoljnije ponude veća od procijenjene vrijednosti nabave, osim ako Naručitelj ima ili će imati osigurana sredstva
· ako cijena najpovoljnije ponude prelazi iznos za koji je potrebno provesti postupak javne nabave
· ako je potrebno radi zaštite javnog interesa, zakonitosti ili ekonomičnog trošenja sredstava
· ako prestane potreba za predmetom nabave.
(5) Odluka o odabiru ili poništenju donosi se u roku 30 dana od isteka roka za dostavu ponuda, 
(6) U postupcima koji se provode putem EOJN RH odluka o odabiru ili poništenju objavljuje se u EOJN RH zajedno s preslikom Zapisnika o pregledu i ocjeni ponuda, osim u slučaju poništenja postupka bez provođenja pregleda i ocjene ponuda kada se objavljuje samo Odluka o poništenju.
(7) Odluka o odabiru osobito sadržava podatke o naručitelju, premetu nabave, odabranom ponuditelju, cijeni odabrane ponude, razlozima odabira i uputu o pravu na prigovor ako  je riječ o nabavi procijenjene vrijednosti veće od 15.000,00 eura bez PDV-a.
(8) Odluka o poništenju osobito sadržava razloge poništenja postupka i uputu o pravu na prigovor ako je riječ o nabavi procijenjene vrijednosti veće od 15.000,00 eura bez PDV-a.
(9) Danom objave odluke u EOJN RH smatra se da je Odluka dostavljena gospodarskim subjektima.
(10) Postupak jednostavne nabave u kojem je donesena Odluka o odabiru završava sklapanjem ugovora s odabranim ponuditeljem ili dostavom pravovaljano potpisane i ovjerene narudžbenice odabranom ponuditelju.

PRAVNA ZAŠTITA

Članak 19.

(1) U postupcima jednostavne nabave čija je procijenjena vrijednost veća od 15.000,00 eura bez PDV-a gospodarski subjekt ima pravo podnijeti prigovor na odluku o odabiru ili poništenju postupka.
(2) Prigovor se može uložiti u roku osam dana od dana objave ishoda postupka nabave.
(3) Podnošenje prigovora odgađa sklapanje ugovora o nabavi ili izdavanje narudžbenice do donošenja odluke o prigovoru.
(4) O prigovoru odlučuje ravnatelj u roku 15 dana od dana zaprimanja prigovora.
(5) U postupku rješavanja prigovora može se:
      -  odbaciti prigovor ako nije pravodoban ili nije dopušten
      -  odbiti prigovor ako je neosnovan 
      -  prihvatiti prigovor i naložiti otklanjanje utvrđenih nepravilnosti
      -  poništiti postupak jednostavne nabave ili njegov dio.
(6) U postupcima jednostavne nabave čija je procijenjena vrijednost manja ili jednaka 15.000,00 eura bez PDV-a prigovor nije dopušten.
(7) Podnošenje prigovora u pravilu odgađa provedbu jednostavne nabave i sklapanje ugovora odnosno izdavanje narudžbenice, osim ako ravnatelj Naručitelja ocijeni da bi odgoda štetila javnom interesu, kao i za slučaj žurnosti.
(8) Postupak odlučivanja o prigovoru iz ovog članka nije upravni postupak, a odluka Naručitelja nema svojstvo upravnog akta. 

UGOVORNI ODNOS

Članak 20.

(1) Ugovor o nabavi sklapa se o odabranim gospodarskim subjektom u skladu s odredbama poziva na dostavu ponuda i odabranom ponudom.
(2) Ugovor o nabavi može se izmijeniti tijekom trajanja ugovora uz primjenu odredbi i uvjeta propisanih Zakonom.
(3) Izmjene ugovora o nabavi koje bi dovele  do povećanja ugovorenog iznosa moguće su u slučaju kad je ukupna vrijednost svih izmjena bez PDV-a manja od 30%  iznosa osnovnog ugovora o nabavi bez PDV-a, pod uvjetom da to ne mijenja pravnu prirodu ugovora o nabavi i da se time ne prelaze vrijednosti na koje se primjenjuje ovaj Pravilnik i ZJN-a.
(4) Svaka izmjena ugovora mora biti pisano obrazložena i dokumentirana u dokumentaciji postupka.
(5) Ako izmjena ugovora podrazumijeva značajno povećanje vrijednosti ugovora ili promjenu predmeta nabave, naručitelj je dužan provesti novi postupak nabave sukladno ovom Pravilniku.

PRIJELAZNE I ZAVRŠNE ODREDBE

Članak 21.

Pravilnik se može mijenjati ili dopunjavati samo pod uvjetima pod kojima je donesen.

Članak 22.
 
(1) Stupanjem na snagu ovog Pravilnika prestaje važiti Pravilnik o provedbi postupka jednostavne nabave, KLASA: 003-05/24-01/01, URBROJ: 2177-02-02-24-02 od dana 24. lipnja 2024. godine.
(2) Ovaj Pravilnik stupa na snagu 1. rujna 2026. godine, objaviti će se na mrežnoj stranici Dječjeg vrtića Kockica Lipik i EOJN RH.

KLASA: 
URBROJ: 
U Lipiku, _____________ 2026. godine
PREDSJEDNICA UPRAVNOG VIJEĆA
					            		       Gordana Horvat

							           ____________________



									
							                    RAVNATELJICA
							                    Tatjana Benković

_____________________                  

